CELEX: 32021R0907
Language: el
Date: 2021-06-04 00:00:00
Title: Κανονισμός (ΕΕ) 2021/907 του Συμβουλίου της 4ης Ιουνίου 2021 για την τροποποίηση του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία

4.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 197/1
               
            
         ΚΑΝΟΝΙΣΜΟΣ (ΕΕ) 2021/907 ΤΟΥ ΣΥΜΒΟΥΛΙΟΥ
         της 4ης Ιουνίου 2021
         για την τροποποίηση του κανονισμού (ΕΚ) αριθ. 765/2006 σχετικά με περιοριστικά μέτρα όσον αφορά τη Λευκορωσία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
         Έχοντας υπόψη την απόφαση 2012/642/ΚΕΠΠΑ του Συμβουλίου, της 15ης Οκτωβρίου 2012, σχετικά με περιοριστικά μέτρα ενόψει της καταστάσεως στη Λευκορωσία (1),
         Έχοντας υπόψη την κοινή πρόταση του ύπατου εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής,
         Εκτιμώντας τα εξής:
         
                     (1)
                  
                  
                     Ο κανονισμός (ΕΚ) αριθ. 765/2006 του Συμβουλίου (2) προβλέπει τη δέσμευση κεφαλαίων και οικονομικών πόρων και απαγορεύει τη διάθεση κεφαλαίων ή οικονομικών πόρων σε πρόσωπα, οντότητες ή φορείς που ευθύνονται για σοβαρές παραβιάσεις των ανθρωπίνων δικαιωμάτων ή την καταστολή εις βάρος της κοινωνίας των πολιτών και της δημοκρατικής αντιπολίτευσης, ή των οποίων οι δραστηριότητες υπονομεύουν κατ’ άλλον τρόπο σοβαρά τη δημοκρατία ή το κράτος δικαίου στη Λευκορωσία, ή όποιον επωφελείται από ή στηρίζει το καθεστώς Λουκασένκο. Απαγορεύει επίσης την παροχή τεχνικής υποστήριξης σχετικά με προϊόντα και τεχνολογία που περιλαμβάνονται στον κοινό στρατιωτικό κατάλογο της Ευρωπαϊκής Ένωσης ή που αφορά την παροχή, την κατασκευή, τη συντήρηση και τη χρήση παρόμοιων προϊόντων. Επιβάλλει απαγόρευση εξαγωγών εξοπλισμού που ενδέχεται να χρησιμοποιηθεί για εσωτερική καταστολή προσώπων, οντοτήτων ή φορέων στη Λευκορωσία ή που προορίζεται για χρήση στη Λευκορωσία και απαγορεύει την παροχή τεχνικής υποστήριξης, μεσιτικών υπηρεσιών και χρηματοδοτικής ή οικονομικής υποστήριξης.
                  
               
                     (2)
                  
                  
                     Ο κανονισμός (ΕΚ) αριθ. 765/2006 θέτει σε εφαρμογή ορισμένα μέτρα που προβλέπονται στην απόφαση 2012/642/ΚΕΠΠΑ.
                  
               
                     (3)
                  
                  
                     Η απόφαση (ΚΕΠΠΑ) 2021/908 του Συμβουλίου (3) που τροποποιεί την απόφαση 2012/642/ΚΕΠΠΑ εξεδόθη κατ' εφαρμογήν των συμπερασμάτων του Ευρωπαϊκού Συμβουλίου της 24ης και 25ης Μαΐου 2021, ύστερα από την παράνομη, αναγκαστική προσγείωση ενδοενωσιακής πτήσης της Ryanair στο Μινσκ της Λευκορωσίας στις 23 Μαΐου 2021. Το εν λόγω γεγονός, το οποίο καταδεικνύει την αναξιοπιστία των αρχών πολιτικής αεροπορίας της Λευκορωσίας, έθεσε σε κίνδυνο την αεροπορική ασφάλεια, βάσει κατασκευασμένων στοιχείων, με σκοπό να δώσει τη δυνατότητα στις αρχές της Λευκορωσίας να συλλάβουν τον δημοσιογράφο και μπλόγκερ της αντιπολίτευσης Raman Pratasevich και τη Sofia Sapega και αποτέλεσε ένα ακόμη βήμα στην καταστολή της κοινωνίας των πολιτών και της δημοκρατικής αντιπολίτευσης στη Λευκορωσία.
                  
               
                     (4)
                  
                  
                     Ως εκ τούτου, ο κανονισμός (ΕΚ) αριθ. 765/2006 θα πρέπει να τροποποιηθεί αναλόγως.
                  
               
                     (5)
                  
                  
                     Για να διασφαλιστεί η αποτελεσματικότητα των μέτρων που προβλέπονται στον παρόντα κανονισμό, αυτός θα πρέπει να τεθεί σε ισχύ αμέσως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΚ) αριθ. 765/2006 τροποποιείται ως εξής:
            
                        1)
                     
                     
                        στο άρθρο 1 προστίθεται το ακόλουθο σημείο:
                        
                                    «7.
                                 
                                 
                                    “αερομεταφορέας της Λευκορωσίας” νοείται επιχείρηση αεροπορικών μεταφορών, η οποία κατέχει έγκυρη άδεια εκμετάλλευσης ή ισοδύναμό της που έχει εκδοθεί από τις αρμόδιες αρχές της Λευκορωσίας.»
                                 
                              
                  
                        2)
                     
                     
                        παρεμβάλλονται τα ακόλουθα άρθρα:
                        
                           «Άρθρο 8β
                           
                              1.   Απαγορεύεται στα αεροσκάφη που χρησιμοποιούνται από αερομεταφορείς της Λευκορωσίας, συμπεριλαμβανομένων αερομεταφορέων εμπορίας με τη χρήση ρυθμίσεων για τη δέσμευση χώρου ή την κοινή εκμετάλλευση πτήσεων, να προσγειώνονται, απογειώνονται ή να υπερίπτανται του εδάφους της Ένωσης.
                           
                           
                              2.   Η παράγραφος 1 δεν ισχύει μόνο στην περίπτωση προσγείωσης εκτάκτου ανάγκης ή υπερπτήσης εκτάκτου ανάγκης.
                           
                        
                        
                           Άρθρο 8γ
                           
                              1.   Κατά παρέκκλιση από το άρθρο 8β, οι αρμόδιες αρχές των κρατών μελών που απαριθμούνται στο παράρτημα ΙΙ μπορούν να επιτρέψουν σε αεροσκάφος να προσγειωθεί, απογειωθεί, ή να υπερίπταται του εδάφους της Ένωσης, εφόσον οι εν λόγω αρμόδιες αρχές διαπιστώσουν ότι τέτοια προσγείωση, απογείωση ή υπερπτήση απαιτείται για ανθρωπιστικούς λόγους ή άλλους λόγους που συνάδουν με τους σκοπούς του παρόντος κανονισμού.
                           
                           
                              2.   Το οικείο κράτος μέλος ή κράτη μέλη ενημερώνουν τα άλλα κράτη μέλη και την Επιτροπή για κάθε έγκριση που χορηγούν δυνάμει της παραγράφου 1.».
                           
                        
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ L 285 της 17.10.2012, σ. 1.
         
            (2)  Κανονισμός (ΕΚ) αριθ. 765/2006 του Συμβουλίου, της 18ης Μαΐου 2006, σχετικά με περιοριστικά μέτρα όσον αφορά τη Λευκορωσία (ΕΕ L 134 της 20.5.2006, σ. 1).
         
            (3)  Απόφαση (ΚΕΠΠΑ) 2021/908 του Συμβουλίου, της 4ης Ιουνίου 2021, για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα ενόψει της κατάστασης στη Λευκορωσία (βλέπε σελίδα 3 της παρούσας Επίσημης Εφημερίδας).